
Nyájhatás a magyar részvénypiacon

Örök aktualitása van a tőzsdei kereskedés gazdaságra gyakorolt hatására irányuló kutatásoknak. A részvénypiaci árak percről-percre változnak, ami az egész világgazdaságra jelentős hatást gyakorol, így számtalan szakember próbálta már feltérképezni a tőzsde működését. A kereskedés alakulásában megannyi faktor játszik szerepet, így az árak alakulásának megállapításához több tényezőt is figyelembe kell venniük a kereskedőknek. A tőzsdei anomáliák kiemelkedő szerepet játszanak az ügyletek során, a szezonális anomáliákon keresztül a viselkedési anomáliákig mind alakítják az árak alakulását és a tranzakciók nyereségességét.
Pályamunkám során a tőzsdei anomáliákat, azonbelül a viselkedési anomáliákat mutatom be valós kereskedési adatok elemzésével. Dolgozatom felépítése több elemből tevődik össze, így elsőként egy szakirodalmi kitekintéssel kezdek, melyben bemutatom a hatékony piacok elméletét, valamint csoportosítom a tőzsdén fellelhető anomáliákat és bemutatom alfajaikat. A viselkedési pénzügyek térhódítására is kitérek, valamint az ebből következő tőzsdén megtalálható viselkedési anomáliákat is ismertetem, külön figyelmet fordítva a nyájhatás jelenségére.
Dolgozatom gyakorlati részében a nyájhatás meglétét vizsgálom a Masterplast Hungária Kft. részvényeire vonatkozóan. Ebből adódóan elsőként a Masterplast cégcsoportot mutatom be, majd tőzsdei megjelenésüket is vizsgálom, valamint a pénzügyi jelentéseiket összefoglalva egy képet adok a vállalat gazdasági helyzetéről. Ezt követően valós brókercégtől származó adatok feldolgozásával vizsgálom, hogy a nyájhatás milyen mértékben volt megfigyelhető 2020. és 2022. szeptembere között, vizsgálva a kor és nemek közötti megoszlást is.
Munkám során igyekszem számszerűsíteni, hogy milyen faktorok idézhetik elő a csordaszellem jelenség megjelenését a tőzsdén, és mely befektetők hajlamosak követni társaik döntéseit egyes helyzetekben.



